Diari Oficial de la Generalitat Valenciana


Sumari del DOGV 2551, del 14-07-1995 (1995/835463)

RESOLUCIÓ de 17 de maig de 1995, del secretari general de la Conselleria de Cultura, per la qual es resol inscriure en el Registre de Fundacions Culturals de la Comunitat Valenciana la fundació denominada Fundació per la Justícia.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2551

Data del DOGV
:   14-07-1995

Secció del DOGV
:   ALTRES DISPOSICIONS

Número del document
:   1995/835463


Data del document
:   17-05-1995

Organisme emissor
:   Conselleria de Cultura

Tipus de document
:   Resolució

RESOLUCIó de 17 de maig de 1995, del secretari general de la Conselleria de Cultura, per la qual es resol inscriure en el Registre de Fundacions Culturals de la Comunitat Valenciana la fundació denominada Fundació per la Justícia.   
Vist l'expedient iniciat a instància del Sr. José María Tomás y Tío, com a president del Patronat de la denominada Fundació per la Justícia, en sol·licitud de la seua inscripció, d'acord amb els següents fets.  
Fets  
Primer  
El Sr. José-María Tomás y Tío; Sra. Ana-Isabel Móner Romero; Sr. Ismael Quintanilla Pardo; Sr. Vicente Vallet Puerta; Sr. Juan AÑón Calvet; Sr. Miguel Falomir Sorio; Sr. Alejandro Font de Mora Turón; Sra. Purificación Martorell Zulueta; Sr. Alejandro Molla Descals; Sr. Pedro Nàcher Coloma; Sr. Lorenzo Navarro Lorente; Sr. Juan Renau Piqueras; Sr. Santiago Rincón Velázquez i Sra. María-José Victoria Fuster, en el seu nom, compareixen el 21 de novembre de 1994 davant el notari de València Sr. Carlos Pascual de Miguel i manifesten la seua voluntat de constituir en aqueix acte la fundació cultural denominada Fundació per la Justícia, i s'atorga la corresponent escriptura pública amb número de protocol 6.207.  
Segon  
Que segons l'article 2 dels estatuts (modificats a instància del Sr. José-María Tomás y Tío, en representació de la Fundació, davant el notari de València Sr. Carlos Pascual de Miguel, amb núm. de protocol 2.174/95 i data 19 d'abril de 1995), els fins culturals d'interés general que persegueix la Fundació són:  
1. Diagnosticar la situació de la justícia, mitjançant la reflexió individual i col·lectiva, constituint-se com a for d'opinió, del tractament científic de les diverses aportacions, i detectar les disfuncions del sistema de justícia en tots els seus àmbits a més de jerarquitzar els problemes que l'afecten.  
2. Proposar solucions, de curt a llarg abast, dependents o independents de les possibilitats de la Fundació.  
3. Presentar als diferents segments de la societat les possibilitats de coneixement-implicació de la justícia, informant-los segons el seu grau de preparació perquè puguen accedir a la justícia sense angoixa ni traumes, i per això cal facilitar-los-en el coneixement des de la infància a través del sistema educatiu.  
4. Aconseguir la formació permanent dels qui presten servei en la justícia.  
5. Presentar davant la societat una justícia més pròxima, valent-nos de la nostra creativitat.  
6. Oferir la nostra reflexió i suggeriments a fi d'optimar els esforços i els recursos humans i materials de què disposa el sistema.  
7. Contribuir a millorar el funcionament de l'administració de justícia, prenent iniciatives per a una millor informació de l'usuari respecte d'aquesta.  
8. Promoure debats sobre temes d'interés general en aquest camp.  
9. Transmetre una idea, una inquietud, una crida a l'esperança per a la nostra justícia.  
Tercer  
La Fundació es dota amb un capital fundacional d'un milió de pessetes (1.000.000) que està a la disposició de la Fundació en el compte obert a la Caixa d'Estalvis de València, Castelló i Alacant, Bancaixa, oficina principal de València, de conformitat amb l'apartat 3 de la carta fundacional.  
Tindran la consideració de dotació de la Fundació els béns i drets que durant l'existència de la Fundació siguen afectats pels patrons amb caràcter permanent als fins fundacionals.  
Quart  
D'acord amb l'article 6 dels estatuts, el patronat és l'òrgan de govern i representació de la Fundació, a qui correspon complir els fins fundacionals i administrar els béns i drets que integren el seu patrimoni, i mantenir plenament el seu rendiment i utilitat.  
Que segons l'article 7 dels estatuts, el patronat està constituït per un nombre mínim de dotze patrons, que elegiran entre ells un president, un vice-president, un secretari, un vice-secretari i un tresorer. Els altres membres del patronat es denominaran vocals. Els integrants del primer patronat i els càrrecs que exerceixen són:  
- President: Sr. José María Tomás y Tío  
- Vice-presidenta: Sra. Ana Isabel Móner Romero  
- Tresorer: Sr. Ismael Quintanilla Pardo  
- Secretari: Sr. Vicente Vallet Puerta  
- Vice-secretari: Sr. Lorenzo Navarro Lorente  
- Vocals: Sr. Juan Carlos AÑón Calvete  
Sr. Miguel Falomir Sorio  
Sr. Alejandro Font de Mora Turón  
Sra. Purificación Martorell Zulueta  
Sr. Alejandro Molla Descals  
Sr. Pedro Nàcher Coloma  
Sr. Juan José Renau Piqueras  
Sr. Santiago Rincón Velázquez  
Sra. M.ª José Victoria Fuster  
Podrà ampliar-se el nombre de membres del patronat per acord, almenys, de les dues terceres parts dels membres, procurant mantenir el caràcter multidisciplinari de la composició.  
En el cas que una persona jurídica passe a formar part del patronat, haurà de designar la persona natural que la represente.  
El càrrec de patró és gratuït i s'exercirà personalment.  
Que el cessament dels patrons es produirà d'acord amb l'article 16, apartat 2 de la Llei de Fundacions.  
Que segons l'últim paràgraf de l'article 12 dels estatuts, quan hi haja una vacant al si del patronat, serà coberta per acord de dos terços dels restants patrons, procurant mantenir el caràcter multidisciplinari de la composició. Si això no era possible, es faria saber al protectorat i es promouria l'oportuna modificació estatutària. El protectorat proveirà els òrgans de govern en els casos que la Fundació quede sense titulars en aquests.  
Cinqué  
La resta de l'articulat estatutari regula les altres qüestions que la normativa vigent conté: organització i atribució de govern, obligació de retre comptes al protectorat i previsió per al cas d'extinció de la Fundació.  
Consideracions jurídiques  
Primera  
La Constitució espanyola recull, en el títol I, capítol II, secció II, article 34, el dret de fundació per a fins d'interés general.  
Segon  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitat de lucre que, per voluntat dels creadors, tenen afectat de forma duradora el seu patrimoni a la realització de fins d'interés general.  
Tercera  
La carta fundacional que conté l'escriptura pública de 21 de novembre de 1994, amb número de protocol 6.207, i els estatuts modificats continguts en escriptura pública de 19 d'abril de 1995, amb número de protocol 2.174/95, compleixen els requisits bàsics dels articles 8, 9 i 10 de la Llei 30/1994, de 24 de novembre, i les prescripcions de la resta de l'articulat, i per això la Fundació per la Justícia pot ser reconeguda com a fundació, tenint en compte l'objecte que persegueix segons l'article 2 dels estatuts.  
Quarta  
L'expedient ha sigut tramitat a través de la Secció de Fundacions de la Conselleria de Cultura, que és la competent per a resoldre l'expedient en virtut de les atribucions que té conferides pel Decret 113/93, de 26 de juliol, del Govern valencià (DOGV número 2.080, 02.08.93), en relació amb la disposició transitòria 4 del Decret 60/1995, de 18 d'abril, del Govern valencià, de creació del Registre i protectorat de Fundacions de la Comunitat Valenciana (DOGV número 2.501, 05.05.95).  
Vista la Constitució, la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, i en allò que no s'opose a la llei esmentada, el Reglament de les Fundacions Culturals Privades de 21 de juliol de 1972, i les restants disposicions d'aplicació general i pertinent, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions en el secretari general (DOGV número 2.101, de 13.09.93), resolc:  
Primer  
Inscriure com a fundació la denominada Fundació per la Justícia, situada a València, c/ Sant Vicent Màrtir, 87, 8a.  
Segon  
Aprovar els estatuts per què s'ha de regir, elevats a escriptura pública davant el notari de València Sr. Carlos Pascual de Miguel, amb data 19 d'abril de 1995 i núm. de protocol 2.174/95.  
Tercer  
Aprovar el nomenament del primer patronat segons figura en el cos de la present resolució; els càrrecs, de caràcter gratuït, han sigut acceptats en la forma legalment establerta.  
Contra aquesta resolució, que posa fi a la via administrativa, pot interposar-s'hi un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació.   
Per a la interposició del recurs, serà requisit imprescindible que amb caràcter previ el recurrent ho comunique en aquest òrgan.  
Tot això de conformitat amb els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei de la Jurisdicció Contenciosa Administrativa (modificats per les disposicions addicionals deu i onze de la Llei 30/1992), sense perjudici que puga exercitar qualsevol altre recurs que estime oportú.  
València, 17 de maig de 1995.- El secretari general de la Conselleria de Cultura: Vicent Todolí Femenia.